વિદ્યા બાલનની કારર્કિદીને બચાવી લેનારી ‘ડર્ટી પિક્ચર’ અને ‘વન્સ અપોન અ ટાઈમ ઈન મુંબઈ’ જેવી ફિલ્મના સર્જક મિલન લુથરિયા કલાકારોનો (હિંદી ચેનલવાળાઓનો પ્રિય શબ્દ વાપરીને કહીએ તો) જમાવડો કરી એમને રાજસ્થાનના રણમાં લઈ ગયા- એક સુવાંગ થ્રિલર સર્જવા. પરિણામ? રોમાંચક ફર્સ્ટ હાફ. 1975ના ઈમરજન્સીનો કાળ છે. દિલ્હીથી પરોક્ષ રીતે દેશ ચલાવતા, ખાદીનાં પાયજામો-કુરતું-બંડીધારી, જાડી ફ્રેમના ચશ્માંવાળા, અરધી ટાલવાળા સંજીવ (કે સંજય ગાંધી?ના આદેશથી રાજસ્થાનનાં મહારાણી ગીતાંજલિ (ઈલિયાના ડીક્રૂઝ)ને જેલમાં પૂરવામાં આવે છે. ત્યાર બાદ એમનો કરોડો રૂપિયાનો છૂપો ખજાનો એક જડબેસલાક ટ્રકમાં લાદી લશ્કરવાળા દિલ્હી નીકળે છે. એનું સંચાલન કરી રહ્યો છે બાવડાંબાજ સેહરસિંહ (વિદ્યુત જામવલ). આ તરફ મહારાણીનો વફાદાર ભૈરવસિંહ (અજય દેવગન) પોતાનાં સાથીદારો (સંજય મિશ્રા-ઈમરાન હાશમી-ઈશા ગુપ્તા) સાથે મળી ગોલ્ડથી લદાયેલી ટ્રકને કબજે કરી લે છે. એ પછીના સવા બે કલાકમાં ચોર-પોલીસ-મિલિટરી પકડદાવ રમતાં રહે છે.